作者:白居易
標題:風雪中作
內容:歲暮風動地，夜寒雪連天。老夫何處宿，暖帳溫爐前。兩重褐綺衾，一領花茸氈。粥熟呼不起，日高安穩眠。是時心與身，了無閒事牽。以此度風雪，閒居來六年。忽思遠遊客，複想早朝士。蹋凍侵夜行，淩寒未明起。心為身君父，身為心臣子。不得身自由，皆為心所使。我心既知足，我身自安止。方寸語形骸，吾應不負爾。